與蒲宗孟傳正察推
作者：馮山
朝代：宋

paragraphs: 五月熱無事，訟庭若掃刷。
眼底簿書靜，獨坐癡悶發。
上馬出門去，不避煩與渴。
幕中訪賢友，且欲紓擁閼。
灑水延我坐，解带意思活。
清談破塵滓，快若飲冰雪。
青衫雖同服，所處類巾襪。
道均語言合，殊不間毫髪。
十篇詩總解，金玉自磨戞。
往時草草讀，恨不見本末。
全編使我盡，萬漏都一括。
諸君好詩學，論議每相軋。
破碎失本源，十嘗見七八。
聖途久荒廢，怜君力鋤鏺。
漢安隆中集，應和類控楬。
馳騁氣力壯，嵩岱可手揭。
形容若繪畫，譏諷過賞罰。
迴頭索平淡，春興最清越。
意外得真巧，漫不露彫割。
此皆緒餘爾，太倉出圭撮。
予雖素無聞，少小頗姦黠。
僻澀追古意，芬芳慕賢哲。
獨自狂妄走，屢遭流輩喝。
中道偶成病，兩眼痛欲瞎。
見字輙昏霧，恨無金篦刮。
凜凜憂痼廢，那更尋舊扎。
平生志高遠，縮小僅如鉢。
又從縣道来，屈强且回拔。
吏責常恐嚇，民事日喧聒。
中煩變憔悴，餘憤成嘔噦。
銜轡脱未去，俛首就一秣。
大叫雖慷慨，壯圖已銷殺。
清華果無分，看人起門閥。
羡君名聲好，風誼縱超拔。
憑陵欲軒翥，去勢不可遏。
然猶滯巴徼，官況飽辛辣。
始初未識面，展手思挽撮。
相值偶相得，青松引藤葛。
意氣始投合，底裏盡表察。
文字本非敵，輕舫觸巨筏。
雅趣均厚薄，高論借迂闊。
窮中煩慰藉，何異魚喣沫。
俗態重趨走，仕路饒險滑。
且當學鴻漸，不能助苗揠。
窮達蓋有命，運轉隨坱圠。
蓋棺事始定，嘗聞古人說。
功名倘可期，因君爲尋掇。